b'\n_START_ARTICLE_\nLacul Vaduri\n_START_SECTION_\nLocalizare\n_START_PARAGRAPH_\nArealul se afl\xc4\x83 \xc3\xaen partea central-sud-vestic\xc4\x83 a jude\xc8\x9bului Neam\xc8\x9b pe cursul r\xc3\xa2ului Bistri\xc8\x9ba, \xc3\xaentre Mun\xc8\x9bii St\xc3\xa2ni\xc8\x99oarei - afla\xc8\x9bi la nord \xc8\x99i Culmea Go\xc8\x99manu-Geam\xc4\x83na din Mun\xc8\x9bii Tarc\xc4\x83u - aflat\xc4\x83 la sud, fiind \xc3\xaencadrat de c\xc4\x83tre satele P\xc3\xa2ng\xc4\x83ra\xc8\x9bi, Preluca, Vaduri, V\xc4\x83durele \xc8\x99i Sc\xc4\x83ricica, l\xc3\xaeng\xc4\x83 por\xc8\x9biunea Bicaz - Piatra Neam\xc8\x9b a drumului na\xc8\x9bional DN15, la sud de aceasta.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 (cu o suprafa\xc8\x9b\xc4\x83 de 119 hectare) a fost declarat\xc4\x83 arie protejat\xc4\x83 prin Hot\xc4\x83r\xc3\xa2rea de Guvern nr. 2151 din 30 noiembrie 2004 (privind instituirea regimului de arie natural\xc4\x83 protejat\xc4\x83 pentru noi zone) \xc8\x99i, reprezint\xc4\x83 un lac de baraj artificial amenajat \xc3\xaen anul 1966 pe cursul mijlociu al r\xc3\xa2ului Bistri\xc8\x9ba, cu scop hidroenergetic_NEWLINE_Altitudinea sa este de 350 m, suprafa\xc8\x9ba de 150 ha, lungimea maxim\xc4\x83 de 3600 m, l\xc4\x83\xc8\x9bimea maxim\xc4\x83 de 825 m, l\xc4\x83\xc8\x9bimea medie 332 m, ad\xc3\xa2ncimea maxim\xc4\x83 de 15 m \xc3\xaen zona barajului, ad\xc3\xa2ncime medie de 5 m.\n_START_SECTION_\nImportan\xc8\x9b\xc4\x83\n_START_PARAGRAPH_\nPe urm\xc4\x83toarele 3 lacurile situate \xc3\xaen aval de Barajul de la Bicaz (P\xc3\xa2ng\xc4\x83ra\xc8\x9bi, Vaduri, B\xc3\xa2tca Doamnei), ca \xc8\x99i o consecin\xc8\x9b\xc4\x83 a aportului de ape mai calde din Lacul Izvorul Muntelui - de\xc8\x99i mai frecvent se formeaz\xc4\x83 ghea\xc8\x9b\xc4\x83 la mal - \xc3\xaenghe\xc8\x9bul este de amploare mai redus\xc4\x83. Eventualul pod de ghea\xc8\x9b\xc4\x83 format este incomplet, fragil \xc8\x99i u\xc8\x99or distrus de dinamica activ\xc4\x83 a circula\xc8\x9biei zilnice a apelor cu temperatur\xc4\x83 mai ridicat\xc4\x83. Aceast\xc4\x83 condi\xc8\x9bie al\xc4\x83turat\xc4\x83 unei clime propice \xc8\x99i unor resurse trofice bogate, asigur\xc4\x83 luciului de ap\xc4\x83 \xc8\x99i \xc3\xaemprejurimilor acestuia un mediu favorabil pentru g\xc4\x83zduire (iernat), hran\xc4\x83 \xc8\x99i cuib\xc4\x83rit pentru mai multe specii de p\xc4\x83s\xc4\x83ri migratoare de ap\xc4\x83 ale culoarului est-carpatic._NEWLINE_Se \xc3\xaent\xc3\xa2lnesc aici ra\xc8\x9be (mare, sun\xc4\x83toare, ro\xc8\x99ie), leb\xc4\x83d\xc4\x83 de iarn\xc4\x83, popula\xc8\x9bii de pesc\xc4\x83ru\xc8\x99 argintiu, dar \xc8\x99i exemplare de lebede de var\xc4\x83, corcodel mic, ra\xc8\x9be suli\xc8\x9bar sau cu cap castaniu, m\xc4\x83t\xc4\x83sar, cufundar polar, fer\xc4\x83stra\xc8\x99 mic. Migra\xc8\x9bia lebedelor pe lacurile din zon\xc4\x83 \xc3\xaencepe \xc3\xaen octombrie \xc8\x99i se termin\xc4\x83 la sf\xc3\xaer\xc8\x99itul lui februarie sau, uneori, \xc3\xaen martie._NEWLINE_\xc3\x8en anotimpul hibernal, p\xc4\x83s\xc4\x83rile se hr\xc4\x83nesc deseori la marginea ghe\xc8\x9bii, iar seara se deplaseaza pe Bistri\xc8\x9ba \xc3\xaen aval \xc8\x99i pe afluen\xc8\x9bii acesteia din zona limitrof\xc4\x83. C\xc3\xa2nd sursele de hran\xc4\x83 diminu\xc4\x83 datorit\xc4\x83 stratului de z\xc4\x83pad\xc4\x83 persistent, p\xc4\x83s\xc4\x83rile se deplaseaz\xc4\x83 pentru hr\xc4\x83nire spre fermele zootehnice limitrofe, sau la silozuri \xc8\x99i rampe de gunoi, mai pu\xc8\x9bin \xc3\xaen perioadele cu temperaturi foarte sc\xc4\x83zute c\xc3\xa2nd \xc3\xaentreg bazinul acvatic \xc3\xaenghea\xc8\x9b\xc4\x83 sau sunt viscole prelungite.\n_START_SECTION_\nInterferen\xc8\x9be antropice\n_START_PARAGRAPH_\nMai mul\xc8\x9bi factori antropici tulbur\xc4\x83 echilibrul acestor ecosisteme: p\xc4\x83\xc8\x99unatul, arderea stufului, v\xc3\xa2n\xc4\x83toarea, pescuitul, turismul necontrolat, depozitarea necontrolata a de\xc8\x99eurilor. Din p\xc4\x83cate prezen\xc8\x9ba p\xc4\x83s\xc4\x83rilor migratoare ocrotite se asociaz\xc4\x83 \xc8\x99i cu fenomenul braconajului._NEWLINE_Activitate antropic\xc4\x83 ce pericliteaz\xc4\x83 cel mai mult situl este depozitarea necontrolat\xc4\x83 a de\xc8\x99eurilor (ambalaje din plastic \xc8\x99i de\xc8\x99euri provenite din activitate de debitare primar\xc4\x83 a lemnului). O alt\xc4\x83 surs\xc4\x83 de impact semnificativ negativ este poluarea. (de exemplu re\xc8\x9beaua de canalizare pe care o are colonia Vaduri din localitatea cu acela\xc8\x99i nume, se vars\xc4\x83 \xc3\xaen lac).'